- Vekst i folketall og trafikk, miljøutfordringer og folks behov for rask og effektiv pendling til og fra jobb og fritidsaktiviteter, er viktige utfordringer som må løses bedre. Regjeringen legger derfor opp til at det skal satses mer på kollektivtrafikk enn noen gang, slik innledes rammene for kollektivpakken regjeringen la frem fredag morgen.

Ved siden av Bybanen gjelder pakken Fornebubanen og nye bussløsninger i Trondheim og Stavanger.

– Det er virkelig bra at de signaliserer at Bybanen er et av hovedprosjektene, nå må vi sørge for en god og hurtig prosess for å få prosjektet frem, sier fylkesordfører Tom-Christer Nilsen (H) til BA.

IKKE AVGJORT

Som kjent er det usikkerhet knyttet til akkurat hvordan Bybanen skal sno seg frem til Åsane. Særlig gjelder det tilfellene der bergenspolitikerne fant frem matpapir og fargestifter og selv tegnet Bybanens linjer for Bergen og Åsane sentrum.

Disse traseene er ennå ikke utredet.

Hvor store summer byene får vil først være klart i form av bymiljøavtalene som fylkeskommunene skal forhandle frem med staten.

– Vi regner med at reguleringsplanen er klar nok i 2015 til at den kan inngå i en slik pakke, sier Nilsen.

I dokumentet gjentas løftet fra valgkampen i 2013 om at staten skal betale halvparten når de store byene investerer i store kollektivprosjekter.

VAR I BERGEN TIRSDAG

Samferdselsminister Ketil Solvik Olsen sa på Bergen næringsrådet sin transportkonferanse denne uken at de skulle ta 50 prosent av kollektivinvesteringene.

– Men ikke for de dyreste løsningene, sa han.

Til Aftenposten er samferdselsministeren også vag på hvor mye penger regjeringen faktisk vil gi til byene.

– Det gjenstår å se, ut fra hvilke løsninger som velges. Vi forplikter oss til å betale halvparten av investeringskostnadene, men vil ha et ord med i laget for disse løsningene, sier han.

Totalsummen for bymiljøavtalene er i NTP beregnet til 26 milliarder kroner. Ikke nok, medgir Solvik Olsen overfor Aftenposten.

UT AV FYLKET?

En ting Tom-Christer Nilsen ikke er spesielt fornøyd med er at kommunene kan komme til å overta ansvaret for kollektivtransporten fra fylkene, i forbindelse med kommunereformen.

– Kollektivtransporten går på tvers av kommunegrensene, og når man ser på hva fylkeskommunen har fått til sier jeg bare: «Don't change a winning team», sier Nilsen.